
	


Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А  К О Р У П Ц И Я Т А
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 




                                                                       РЕШЕНИЕ
   № РН-100-24-08 

Днес, 19.04.2024 г., в град София, Комисията за противодействие на корупцията /КПК/, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

     У С Т А Н О В И:

Проверката е образувана по реда на чл. 13, ал. 1, т. 8 от Закона за противодействие на корупцията (ЗПК) въз основа на Решение № КИ-132 от 03.04.2024 г. по сигнал с вх. № С-100/08.02.2024 г. на КПК.
Проверката е образувана по отношение на Крум Маринов – общински съветник в Общински съвет Б.  
По същество в сигнала се излагат твърдения, че Крум Маринов, в качеството си на общински съветник в Общински съвет Б. не е подал декларация по чл. 49, ал. 1, т. 1 от ЗПК. Същият е положил клетва като общински съветник в Общински съвет Б. на 09.11.2023 г. и в установения срок по чл. 49, ал. 2 от ЗПК не е подал декларация пред Постоянната комисия по местно самоуправление и социални дейности, противодействие на корупцията и отнемане на незаконно придобитото имущество при Общински съвет Б. (ПК по МССДПКОНПИ). Доколкото съгласно чл. 120, ал. 1 от ЗПК, актове за установяване на нарушение по чл. 115, ал. 1 от ЗПК се съставят от определени от председателя на Комисията длъжностни лица е подаден и настоящия сигнал. Към сигнала са приложени заверени копия на следните доказателства: Протокол от 05.01.2024 г. на ПК по МССДПКОНПИ; Доклад от заседание на 12.01.2024 г. на ПК по МССДПКОНПИ при ОбС Б.; клетвен лист, подписан на 09.11.2023 г. от общинския съветник Крум Маринов;  
Във връзка с твърденията в сигнала и приложените доказателства, Комисията служебно е направила справки на електронната страница на Общинска избирателна комисия Б., Общински съвет Б. и в Търговския регистър и регистър на юридическите лица с нестопанска цел /ТРРЮЛНЦ, Търговския регистър/.  

В хода на проверката по сигнала Комисията установи следното от фактическа страна:

Сигналът е подаден от лице, с посочени имена, адрес и същият е подписан.
Крум Маринов е избран за общински съветник в Общински съвет Б. за мандат 2023-2027 година, видно от Решение № 107-МИ от 30.10.2023 г. на Общинска избирателна комисия Б. и е подписал клетвен лист на 09.11.2023 г. 
Видно от приложения към сигнала Протокол от проведено заседание на 05.01.2024 г. на Постоянната комисия по местно самоуправление и социални дейности, противодействие на корупцията и отнемане на незаконно придобитото имущество при Общински съвет Б., по т. 1 от дневния ред са разгледани постъпилите декларации по чл. 49, ал. 1, т. 1 и т. 2 от Закона за противодействие на корупцията /ЗПК/. На същото заседание постоянната комисия приема решение да се извърши проверка на подадените декларации и същата да приключи с доклад. На следващо свое заседание, на 12.01.2024 г. съгласно вписаното в доклада от заседанието на постоянната комисия се посочва, че в нормативно установения срок са подадени 19 декларации, в т.ч. от  общинските съветници и кметовете на кметства. Постоянната комисия е констатирала, че има 1 бр. неподадена декларация - от общинския съветник Крум Маринов. Посочва се, че същият е положил клетва като общински съветник в Общински съвет Б. на 09.11.2023 г., като до 12.01.2024 г. същият не е подал декларация по чл. 49, ал. 1, т. 1 от ЗПК – декларация за несъвместимост.     
От извършена справка в ТРРЮЛНЦ по партидата на физическото лице Крум Маринов се установява, че до 26.08.2020 г., когато е вписано обстоятелството по заличаването му в Търговския регистър, същият е бил представляващ и член на Управителния съвет на Сдружение с нестопанска цел – ** „***“, град Б. /с вписано наименование „** ***“/ и с общественополезна дейност. Към датата на встъпването му в длъжност като общински съветник в Общински съвет Б. – 09.11.2023 г., видно от извършената справка в ТРРЮЛНЦ, не са вписани данни и обстоятелства за участието на Маринов, като член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие..

При така изяснената фактическа обстановка Комисията установи следното от правна страна:

Съгласно разпоредбата на чл. 13, ал. 1, т. 8 от Закона за противодействие на корупцията /ЗПК/, Комисията проверява сигнали във връзка с декларациите за несъвместимост на лицата, заемащи публични длъжности, и при установена несъвместимост сезира органа по избора или назначаването за предприемане на съответните действия. 
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. ЗПК не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост. Затова и при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. 
В хода на настоящата проверка се установи, че Крум Маринов е избран за общински съветник в Общински съвет Б. за мандат 2023-2027 г. и е встъпил в длъжност на 09.11.2023 г., предвид което същият попада в обхвата на лицата, заемащи публични длъжности по чл. 6, ал. 1, т. 32 от ЗПК. В тази връзка по отношение на Крум Маринов, в качеството му на общински съветник в Общински съвет Б., приложение относно установяването на наличие или липса на несъвместимост намират разпоредбите на Закона за местното самоуправление и местната администрация (ЗМСМА). 
Съгласно чл. 30, ал. 1 от Закона за местното самоуправление и местната администрация /ЗМСМА/, пълномощията на общинския съветник възникват от деня на полагането на клетвата по чл. 32, ал. 1 от с.з. Полагането на клетвата се удостоверява с подписването на клетвен лист, на основание ал. 2 на посочената норма.
Нормативно определените ограничения относими за общинските съветници са регламентирани в разпоредбата на чл. 34, ал. 5 от ЗМСМА, а именно: 1. не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. не може да заема длъжност като общински съветник или подобна длъжност в друга държава - членка на Европейския съюз; 3. не може да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. На основание чл. 34, ал. 6 от ЗМСМА, в едномесечен срок от полагането на клетвата лице, което при избирането му за общински съветник заема длъжност по ал. 5, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията.
Съгласно чл. 50, ал. 1 от ЗПК при заемането на публична длъжност, за която с Конституцията или със закон са установени несъвместимости, лицето подава пред органа по избора или назначаването или пред съответната комисия за лице по чл. 90, ал. 2, т. 1 и 3 декларация за несъвместимост в едномесечен срок от заемането на длъжността. По отношение на общинските съветници, с нормата на чл. 49, ал. 2 от ЗПК, законодателят е регламентирал, че декларациите за несъвместимост по чл. 49, ал. 1 и т. 3 от с.з., се подават пред постоянната комисия на съответния общински съвет. 
В настоящия случай, видно от представените заверени копия и приложени протоколи от проведени на 05.01.2024 г. и на 12.01.2024 г. заседания на Постоянната комисия по местно самоуправление и социални дейности, противодействие на корупцията и отнемане на незаконно придобитото имущество при Общински съвет Б., към дата 12.01.2024 г. Крум Маринов, в качеството му на общински съветник в Общински съвет Б., не е подал пред посочената по-горе постоянна комисия при общинския съвет декларация по чл. 49, ал. 1, т. 1 от ЗПК в законоустановения едномесечен срок от заемането на длъжността /09.11.2023 г./ по чл. 50, ал. 1 от ЗПК, т.е. в срок до 09.12.2023 г.  
Съгласно нормата на чл. 115, ал. 1 от ЗПК, лице, заемащо публична длъжност, което не подаде декларация по този закон в срок, се наказва с глоба в размер от 1000 до 3000 лв., като на основание чл. 120, ал. 1 от с.з., актовете за установяване на нарушения се съставят от определени от председателя на Комисията длъжностни лица, а наказателните постановления се издават от председателя на Комисията. 
От направената справка в ТРРЮЛНЦ се установи, че към датата на заемане на длъжността общински съветник в Общински съвет Б.-09.11.2023 г., Крум Маринов не е член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие. Участието на Маринов в Сдружение с нестопанска цел – ** „***“, град Б. е прекратено още през 2020 г., което обстоятелство изключва възможността за възникване на несъвместимост.  
От изложеното следва, че Крум Маринов не заема друга длъжност, която съгласно Конституцията или закон е несъвместима с положението му на общински съветник и лице, заемащо публична длъжност по чл. 6, ал. 1, т. 32 от ЗПК.
Предвид изложеното, на основание чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията 

РЕШИ:

           НЕ УСТАНОВЯВА НЕСЪВМЕСТИМОСТ по отношение на Крум Маринов с ЕГН ****, в качеството му на общински съветник в Общински съвет Б., и в това му качество лице, заемащо публична длъжност по чл. 6, ал. 1, т. 32 от ЗПК. 

КОМИСИЯ:
        
                    ЗАМЕСТНИК-ПРЕДСЕДАТЕЛ:………/П/……….../АНТОН СЛАВЧЕВ/

                     ЧЛЕН:………………/П/…………………….../АНТОАНЕТА ЦОНКОВА/

         ЧЛЕН:…………/П/……...……………....……………./ПЛАМЕН ЙОЦОВ/

                     ЧЛЕН:………/П/………………………..................../СИЛВИЯ КЪДРЕВА/










